text: [{"text_idx": "#000001", "text": "1-M devotees, mga bisita nagruso sa Pilgrim City"}, {"text_idx": "#000002", "text": "Matapos kan duwang taon na mayong selebrasyon kan Festividad ni Ina huli kan pandemya, ngunian na taon liwat nabuhay an piglalaoman kan City Hall maging kan simbahan na maabot nin sobra sa un milyon an maruso na mga lokal asin dayuhan na mga deboto saka bisita sa Pilgrim City."}, {"text_idx": "#000004", "text": "Nahidaw kan saindang debosyon an mga Bicolano maging si hale pa sa ibang provincia asin nasyon mala ngani kan nakaaging traslacion procession maabot sa 700 mil na mga deboto asin mga bisita nagruso sa ciudad. Huli kaini, sa maabot na kapiestahan kan imahe ni Nuestra Sen\u0303ora de Pen\u0303afrancia asin sa fluvial procession malabi sa un milyon an masungko sa ciudad."}, {"text_idx": "#000006", "text": "Ini an mga pahayag ni Consejal Sonny Ran\u0303ola, chairman kan Committee on Tourism sa Sanggunian Panlungsod na dakulang bagay sa pag-uswag sa ngaran na turismo sa ciudad."}, {"text_idx": "#000007", "text": "Piglalaoman sa gigibohon na fluvial procession sa Septiembre 17 mas maduble an mga bisita asin mga deboto mala ngani naka-alerto na an Naga City Police Office asin grupo kan augmentation force."}, {"text_idx": "#000008", "text": "Duwang taon apektado an industriya nin turismo sa ciudad maging sa iba pang rehiyon huli kan pandemya asin sa ngunian dakulang bagay pa sa economia mala ngani an mga hotels sa ciudad haros 100 por ciento okupado na, sabi pa ni Ran\u0303ola."}, {"text_idx": "#000009", "text": "Sa ngunian an ciudad igwa nang maabot sa 91 hotels, apartelles, lodging houses asin residences asin tourist inns na igwa nang labi sa tres mil na capacidad."}, {"text_idx": "#000012", "text": "Sinabi ni P/Col. Nelson Pacalso, City Director kan NCPO maabot sa tres mil na kapupulisan asin miembros kan Philippine Army an yaon sa ciudad antes pa kan traslacion procession nganing maseguro an dalagan kan paz y orden."}, {"text_idx": "#000014", "text": "Nakawarak an mga awtoridad bako lang sa mga simbahan envez sa centro commercial asin mga terminal mantang igwa pang mga check point."}, {"text_idx": "#000015", "text": "Sainda nang pig-iimplementar an gun ban poon kan Septiembre 8 nin hapon matapos marecibe kan NCPO an direktiva hale sa Camp Crame. (dpa)"}]